Fredag aften er alle blevet evakueret fra Gigantium, efter brandalarmen lød klokken 19.19. Ifølge Nordjyllands Beredskab er der blevet affyret fyrværkeri på et toilet i den yderste fløj af Gigantium. -	Ukendte gerningsmænd har været over i den nye fløj og har smidt med fyrværkerilignende genstande. Det har skabt masser af røg, og der er kommet svære forbrændinger i foyeren, fortæller indsatsleder Søren Korsgaard. Ingen har været i fare under røgudviklingen, da det er sket i en del af Gigantium, hvor der ikke har været andre til stede. Varslingsanlægget i Gigantium gik i gang med det samme, da røgen blev opfanget. -	Det er potentielt farligt, når man smider fyrværkeri indendørs, og det er alvorligt. Hvad der går igennem hovedet på dem, eller den, der gør det, det ved jeg ikke, men det gode er, at de her bygninger hurtigt opfanger, hvis der er noget galt, siger indsatsleder Søren Korsgaard. Episoden skete kort før kampstart mellem Aalborg Pirates og Rungsted. Ishockeykampen skulle være begyndt klokken 20, men måtte udskydes på grund af evakueringen. Nordjyllands Beredskab har arbejdet på stedet i en lille times tid, og omkring klokken 20 kunne alle ishockeyfans bevæge sig ind i Gigantium igen. Kampen forventes at starte klokken 20.40.

Opsummering:
Kort før kampstart mellem Aalborg Pirates og Rungsted lød brandalarmen i Gigantium i Aalborg efter kraftig røgudvikling på et toilet i den yderste fløj.